Sussi Bech

Sussi Bech (født 25. november 1958 i Birkerød) er en dansk tegneserieskaber og illustrator. Hun er særlig kendt for sin tegneserie Nofret, og for, sammen med sin mand Frank Madsen, at tegne Eks Libris.

Liv og karriere 
Som 24-årig tog hun afgangseksamen fra Skolen for Brugskunst i København. På det tidspunkt var hun i gang med sit første tegneseriealbum, om den arabiske pige Zainab. Historien var hentet fra Tusind og en Nats eventyr, men krydret med Bechs egne ideer og en research i 800-tallets Bagdad, dets dragter og bygninger. Hendes debut løb først som søndagsføljeton i Berlingske Tidende, og udkom i 1985 som album på forlaget Interpresse. Første oplag på 10.000 blev udsolgt på under tre uger, og yderligere 5.000 eksemplarer blev bestilt fra trykkeriet. Albummet udkom også i Norge.

Siden 1986 har Sussi Bech koncentreret sine tegneserier om det gamle Egypten, hvor hun med den kretensiske prinsesse Nofret som hovedfigur har bragt læseren rundt i oldtidens middelhavslande som vidne til datidens politiske og religiøse intriger. Nofret er udgivet i Frankrig, Belgien, Holland, Sverige og Indonesien. Fortællingerne om Nofret har været bragt som føljeton i en række danske dagblade, heriblandt Berlingske Tidende og Ekstra Bladet.

Udover Nofret har Sussi Bech fået udgivet en række andre tegneserier, bl.a. tobindsværket om eventyrersken Aida Nur, inspireret af Howard Carters fund af Tutankhamons grav i 1920'ernes Egypten. Serien blev bragt i B.T. , og udkom som album i 1991 og 1992. Året efter udkom Sussi Bechs ungdomsarbejde Dalila den Drevne (2 album i sort-hvid), der fortalte forhistorien til Zainab. I 1998 udgav Bogfabrikken Sussi Bechs tegneserieversion af H.C. Andersens eventyr De vilde svaner.

Desuden har Sussi Bech illustreret børnebøger for en lang række danske forlag, herunder over 60 titler med Kaj og Andrea for DR Multimedia og senest Snus Mus for Forlaget Eudor. Sammen med Frank Madsen udgiver hun scifi-bogserien for 9-12-årige, Gustav og Raketbroderskabet, hvor Frank skriver teksten og Sussi står for illustrationerne. 

Sussi Bech har siden september 2009 skrevet og tegnet serien Eks Libris til Weekendavisens tillæg "Bøger". I første omgang med Mette Finderup som medforfatter. Siden november 2010 har Frank Madsen leveret ideer og tekster. Serien handler om forlagsbranchen i Danmark.

I 2016 påbegyndtes udgivelsen af Sussi Bechs Samlede Værker i 7 bind. Værket samler Sussi Bechs 19 albumhistorier om Dalila den Drevne, Aida Nur, Nofret, Zainab, De vilde svaner m.fl. og indeholder desuden en del ekstramateriale om seriernes tilblivelse. Syvende bind udkom november 2020.

I 2020 udkom tegneserien Ørsted – Han satte strøm til verden, en 80 siders tegneseriebiografi om elektromagnetismens opdager, naturvidenskabsmanden Hans Christian Ørsted, som Sussi har skrevet og tegnet i samarbejde med kollegaen Ingo Milton og Jens Olaf Pepke Pedersen, seniorforsker ved DTU Space. Tegneserien er også udkommet i engelsksproget udgave, Ørsted. He electrified the world.

I april 2022 udkom 13. bind i Nofret-serien, det foreløbigt sidste album i serien, der afslutter den igangværende historie-cyklus, hvor Akhnatons Egypten kastes ud i borgerkrig mellem tilhængere af Amon og Aton.

Hæder 
Hun modtog de danske Børnebibliotekarernes Kulturpris (BØ-FA) i 1991 og tegneseriebranchens orden, Ping-prisen, i 1994, ligesom Nofret flere gange er valgt som bedste tegneserie og bedste tegneseriefigur af kollegaerne på de danske tegneserieskaberes årlige konvent.

Hun modtog Orla-prisen for Bedste billedbog sammen med Katrine Hauch-Fausbøll (forfatter)  for Kaj & Andrea – Hurra vi skal i skole.

I 2006 blev hun udnævnt til Årets Kunstner i sin hjemby Birkerød. I 2015 blev hun inviteret til Stockholm, hvor Svenska Serieakademin overrakte hende Adamsonstatyetten ved akademiets 50 års gallafest.

I 2017 modtog hun Hanne Hansen Prisen sammen med sin mand Frank Madsen..

Bibliografi

Nofret 

 Nofret 1: Flugten fra Babylon, Carlsen 1986
 Nofret 2: Amons gemalinde, Carlsen 1987
 Nofret 3: Kætterkongens hof, Carlsen 1988
 Nofret 4: Den sidste Minos, Carlsen 1989
 Nofret 5: Rejsen til Hattusas, Carlsen 1991
 Nofret 6: Den hemmelige traktat, Carlsen 1992
 Nofret 7: Med døden om bord, Carlsen 1993
 Nofret 8: Gravrøverne, Carlsen 1995
 Nofret 9: Nattens hævner, Carlsen 1998
 Nofret 10: Kiya, Carlsen 2001
 Nofret 11: Bagholdet i Tempelsøen, Carlsen 2004
 Nofret 12: Nilens fange, Forlaget Faraos Cigarer 2011  
Nofret: Slave i Levanten, Eudor 2019
Nofret 13: Tutankhamon, Eudor 2022

Eks Libris 

Eks Libris 1: Problemer med Carsten Jensen-robotten i Zone 7! Eudor 2012
Eks Libris 2: Tænk på signalværdien! Eudor 2013
Eks Libris 3: Jyderne er mægtig flinke ...men stille! Eudor 2013
Eks Libris 4: Lotte går til parterapi! Eudor 2014
Eks Libris 5: Zenia Nyker genopliver kulturrrrradikalismen, Eudor 2015
Eks Libris 6: Finn Sysholm går i sort! Eudor 2016
Eks Libris 7: Bob Dylan svarer ikke! Eudor 2017
Eks Libris 8: Dr. Lidegaard og Mr. Hyde! Eudor 2018
Eks Libris 9: Hætten i hytten kan Halfdan få! Eudor 2019
Eks Libris 10: Finn Sysholm sejrer! Eudor 2020

Andre album 
 Hvor går du hen?, Undervisningsministeriet 1982
 Zainab, Interpresse 1985
 Aida Nur 1, Carlsen 1991
 Aida Nur 2, Carlsen 1993
 Fra Sussi Bechs arkiver: Dalila den drevne 1 – Ballade i Bagdad, Ultima 1993 (forhistorie til Zainab)
 Fra Sussi Bechs arkiver: Dalila den drevne 2 – Tyven fra Cairo, Ultima 1993 (forhistorie til Zainab)
 De vilde svaner, Bogfabrikken 1998
 Egtvedpigen, NDMT 2007
Mis med de store kugler, Eudor 2013
 Mis med de store julekugler, Eudor 2014
 Ørsted – Han satte strøm til verden, Eudor 2020

Sussi Bechs Samlede Værker 
 Dalila den Drevne, Eudor 2016 (begge bind i samlet og farvelagt udgave)
 Aida Nur, Eudor 2018 (begge bind i samlet udgave)
 Nofret – Samlede historier I, Eudor 2018 (Nofret bind 1-3)
 Nofret – Samlede historier II, Eudor 2019 (Nofret bind 4-6)
 Nofret – Samlede historier III, Eudor 2019 (Nofret bind 7-9)
 Nofret – Samlede historier IV, Eudor 2020 (Nofret bind 10-12)
De vilde svaner, Eudor 2020 (Zainab, De vilde svaner, Egtved Pigen)

Illustrationsopgaver 
 Sanne og Sisyfos – og alle de andre, 2006 (illustrationer til bogen, handler om græsk mytologi)

Referencer

Eksterne henvisninger 
 Sussi Bechs hjemmeside
 Nofrets hjemmeside
 Sussi Bech på Litteratursiden.dk
 Sussi Bech  på Bibliografi.dk
 Sussi Bech på Litteraturpriser.dk
 

Tegneserietegnere fra Danmark
Illustratorer fra Danmark
Personer fra Birkerød
Modtagere af Børnebibliotekarernes Kulturpris
Personer i Kraks Blå Bog